KOMISIJOS DELEGUOTASIS REGLAMENTAS (ES) 2021/407

2020 m. lapkričio 3 d.

kuriuo iš dalies keičiamas Europos Parlamento ir Tarybos reglamentas (ES) Nr. 528/2012, kad į jo I priedą kaip veiklioji medžiaga būtų įtraukta citrinų rūgštis

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 28 straipsnio 1 dalį,

kadangi:

(1) citrinų rūgštis įvertinta kaip į Reglamento (ES) Nr. 528/2012 89 straipsnio 1 dalyje nurodytą peržiūros programą, nustatytą Komisijos deleguotuoju reglamentu (ES) Nr. 1062/2014 (2), įtraukta esama veiklioji medžiaga;

(2) 2016 m. vasario 16 d. Biocidinių produktų komitetas, atsižvelgdamas į vertinančiosios kompetentingos institucijos išvadas ir vadovaudamasis Deleguotojo reglamento (ES) Nr. 1062/2014 7 straipsnio 2 dalimi, priėmė Europos cheminių medžiagų agentūros (toliau – Agentūra) nuomonę (3). Toje nuomonėje padaryta išvada, kad galima tikėtis, jog 2-o tipo biocidiniai produktai, kurių sudėtyje yra citrinų rūgšties, atitinka Europos Parlamento ir Tarybos direktyvos 98/8/EB (4) 5 straipsnio reikalavimus, kurie buvo taikomi nagrinėjant citrinų rūgšties patvirtinimo paraišką pagal Reglamento (ES) Nr. 528/2012 90 straipsnio 2 dalį;

(3) todėl Komisijos įgyvendinimo reglamentu (ES) 2016/1938 (5) citrinų rūgštis buvo patvirtinta kaip veiklioji medžiaga, skirta 2-o tipo biocidiniams produktams gaminti;

(4) Agentūros nuomonėje taip pat padaryta išvada, kad citrinų rūgštis nekelia susirūpinimo ir yra tinkama įtraukti į Reglamento (ES) Nr. 528/2012 I priedą;

(5) atsižvelgiant į Agentūros nuomonę, tikslinga įtraukti citrinų rūgštį į Reglamento (ES) Nr. 528/2012 I priedą. Kadangi citrinų rūgštis įvertinta remiantis veikliosios medžiagos dokumentų rinkiniu, atitinkančiu Direktyvos 98/8/EB 11 straipsnio 1 dalies reikalavimus, ji turėtų būti įtraukta į to reglamento I priedo 6 kategoriją,

PRIĖMĖ ŠĮ REGLAMENTĄ:

1 straipsnis Reglamento (ES) Nr. 528/2012 I priedas iš dalies keičiamas pagal šio reglamento priedą.

2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2020 m. lapkričio 3 d. Komisijos vardu Pirmininkė Ursula VON DER LEYEN

(1) OL L 167, 2012 6 27, p. 1.

(2) 2014 m. rugpjūčio 4 d. Komisijos deleguotasis reglamentas (ES) Nr. 1062/2014 dėl visų esamų veikliųjų medžiagų, kurių yra Europos Parlamento ir Tarybos reglamente (ES) Nr. 528/2012 nurodytuose biocidiniuose produktuose, sistemingo tyrimo darbo programos (OL L 294, 2014 10 10, p. 1).

(3) Biocidal Products Committee Opinion on the application for approval of the active substance: Citric acid, Product type: 2, ECHA/BPC/088/2016, priimta 2016 m. vasario 16 d.

(4) 1998 m. vasario 16 d. Europos Parlamento ir Tarybos direktyva 98/8/EB dėl biocidinių produktų pateikimo į rinką (OL L 123, 1998 4 24, p. 1).

(5) 2016 m. lapkričio 4 d. Komisijos įgyvendinimo reglamentas (ES) 2016/1938, kuriuo citrinos rūgštis patvirtinama kaip esama veiklioji medžiaga, skirta 2-o tipo biocidiniams produktams gaminti (OL L 299, 2016 11 5, p. 54).